ERW บนค่าพีอีที่ 113 เท่า!
สถานการณ์ของหุ้น ERW ในช่วง 3 ปีที่ผ่านมา ไม่ค่อยมีอะไรเกื้อหนุนอย่างบูรณาการ ส่งผลให้ราคาหุ้นกวัดแกว่งไปตามเรื่องราวที่ปรากฏให้เห็นในแต่ละช่วง โดยช่วงไหนมีข่าวดีแยะเป็นพิเศษ ช่วงนั้นมักเห็นนักวิเคราะห์พูดถึงหุ้นตัวนี้มากเป็นพิเศษ
12 ก.ย. 2558

สภาแมงเม่า: ดร.สมชาย
 
คุณอมรฉัตร จาก อ.เมือง จ.นนทบุรี พูดถึงสถานการณ์ของหุ้น ERW หรือบริษัท ดิ เอราวัณ กรุ๊ป จำกัด (มหาชน) ในช่วงที่ผ่านมา หวังอะไรได้ไม่ค่อยมาก เพราะธุรกิจโรงแรมเจอมรสุมถล่มครั้งแล้วครั้งเล่า จนไม่สามารถรักษาความสามารถในการทำกำไรได้อย่างคงเส้นคงวา และตรงจุดนี้เองที่ทำให้ราคาหุ้นกวัดแกว่งอย่างรุนแรง บางปีก็พุ่งทะยานอย่างร้อนแรง บางปีก็อ่อนตัวลงอย่างรวดเร็ว คนที่กล้าเข้าเล่นหุ้นตัวนี้น่าจะเป็นนักเก็งกำไร ส่วนนักลงทุนที่มีสไตล์คุณค่า คงถอยห่างจากหุ้นตัวนี้ไปหมดแล้ว จึงอยากให้อาจารย์ช่วยมองถึงความเสี่ยงของหุ้นตัวนี้ หากคิดจะลงทุนในช่วงตลาดหุ้นผันผวนเช่นนี้ด้วยครับ
 
สถานการณ์ของหุ้น ERW หรือ บริษัท ดิ เอราวัณ กรุ๊ป จำกัด (มหาชน) ในช่วง 3 ปีที่ผ่านมา ไม่ค่อยมีอะไรเกื้อหนุนอย่างบูรณาการ ส่งผลให้ราคาหุ้นกวัดแกว่งไปตามเรื่องราวที่ปรากฏให้เห็นในแต่ละช่วง โดยช่วงไหนมีข่าวดีแยะเป็นพิเศษ ช่วงนั้นมักเห็นนักวิเคราะห์พูดถึงหุ้นตัวนี้มากเป็นพิเศษ น่าเสียดายที่ช่วงเวลาแห่งความสุขมักเกิดขึ้นแค่ระยะเวลาสั้นๆ เพราะหลังจากราคาหุ้นถีบตัวขึ้นไปทำจุดสูงสุด 5 บาท ต่อจากนั้นราคาหุ้นก็ดิ่งลงมายืนแถว 3.20 บาท ก่อนจะเด้งกลับขึ้นไปแถว 5 บาทอีกครั้ง แต่ล่าสุดหุ้นก็ลงมายืนอยู่แถว 3.60 บาท ซึ่งเป็นการตอกย้ำว่า หุ้นตัวนี้ผันผวนรุนแรงตามผลประกอบการที่แกว่งไปแกว่งมา ซึ่งเป็นเรื่องที่นักลงทุนขาประจำรับรู้กันเป็นอย่างดี (ดูตารางประกอบ)
 
(หน่วย: ล้านบาท)
 
ด้วยเหตุนี้ถึงทำให้อาจารย์หันไปมองหุ้นโรงแรมตัวอื่นเป็นประจำ ซึ่งเป็นผลมาจากความผันผวนทางด้านตัวเลขกำไรมีน้อยกว่า และยังรักษาความสามารถในการทำกำไรได้อย่างยอดเยี่ยม จึงต้องพูดกันแบบตรงๆ ว่า นี่ไม่ใช่หุ้นทางเลือกหลักนะครับ
โดยเฉพาะในประเด็นเรื่องค่า P/E ที่ระดับ 113 เท่า มันเป็นระดับที่สูงเกินไปมาก และทำให้การเข้าลงทุนมีความเสี่ยงค่อนข้างสูง รวมทั้งบรรยากาศการลงทุนก็ไม่เป็นใจให้เข้ามาไล่เก็บหุ้น ส่งผลให้สภาพของหุ้นโรยราลงไปเรื่อยๆ และมีโอกาสดิ่งลงไปหาจุดต่ำสุดครั้งก่อนที่เคยทำไว้
สรุปก็คือ ยังมีหุ้นตัวอื่นที่น่าสนใจมากกว่า ERW แล้วจะมาสนใจหุ้นที่มีปัญหาทำไมครับ
…
 

ภราฟประกอบข่าว: Aspen, ข้อมูลปิดตลาด ณ วันที่ 11 ก.ย.58